Kisah Palui: Katupat Bahintalu
"Ikam bauntung Lui ai kawa bulik ka banua. Kalu aku tapaksa bahari raya di sini haja, karna nang tuhanya sudah habis matian," ujar Garbus.
"Wayah hari raya ini nang panting kita ingat wan bubuhan nang tuha-tuha, kalu sidin-sidin sudah kadada lagi cukup kita mandoakan sidin. Insya Allah sampai," ujar Palui.
"Napa nang paling rami wayah batamuan kaluarga itu Lui?" ujar Garbus.
"Nang musti adalah maungkai kisah masing-masing. Kisahnya pasti nang lucu-lucu hingga galagakan tatawa," ujar Palui.
"Bulik ka banua itu parlu jua Lui ai, lantaran kita hidup di kuta ini rasanya ta-asing banar, wan tatangga di kiri kanan haja jarang batamuan karna saban hari sibuk gawian," ujar Garbus.
"Di samping batamuan, badandam-dandam, nang jadi tujuan bulik ka banua ini pasti mancari makanan khas banua," ujar Palui.
"Kalu kaya itu cucuk wan banua ikam mahantup katupat kandangan," ujar Garbus.
"Pas banar tangguhan ikam itu Bus ai, aku pasti mahantup katupat kasukaanku yaitu katupat bahintalu," ujar Palui.
"Bujur-bujur Lui bapandir, pabila pulang ada katupat bahintalu. Rasa anih aku mandangarnya. Biasanya nang kudangar adalah katupat balamak, katupat bakuah, katupat baiwak haruan," ujar Garbus.
"Kada anih Bus ai, mulai matan lagi halus sudah ada katupat bahintalu itu," ujar Palui.
"Dimana adanya katupat bahintalu itu, apakah nang di Tibung atawa nang di Parincahan atawa di Muhara Gambah?" ujar Garbus pina bingung.
"Pukuknya dimana haja di Kandangan itu pasti ada katupat bahintalu," ujar Palui mayakinakan.
"Tarus tarang haja Lui ai, aku balum biasa mandangarnya apalagi malihatnya. Nang biasa kudangar bahintalu itu adalah hayam, itik atawa burung, jadi balum tadangar ada katupat bahintalu," ujar Garbus.
"Kanapa maka ikam pina bingung Bus mandangar katupat bahintalu?" ujar Palui.
"Aku kada bingung Lui ai, tapi marasa hal ini ajaib wan patut dilapurakan ka Musium Muri di Semarang sana, katupat bisa bahintalu," ujar Garbus.
"Ikam dasar katinggian kajian Bus ai, katupat bahintalu itu maksudku katupat bakuah wan iwaknya adalah hintalu, jadi katupat bahintalu," ujar Palui bakali-kali manyambat mayakinakan Garbus.
"Uuu ... itukah maksudnya Lui?" ujar Garbus mulai paham. (tam)
Sumber:
http://banjarmasin.tribunnews.com/read/artikel/2011/9/6/105901/Katupat-Bahintalu
Share this Article on :
Label: Kisah Palui
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn eng_Latn bjn_Latn